钦定古今图书集成/明伦汇编/氏族典/第269卷 > 王安中
## 钦定古今图书集成/明伦汇编/氏族典/第269卷 > 王安中

按《宋史王安中传》：“安中字履道，中山阳曲人，进士及
第，调瀛州司理参军，大名县主簿，历秘书省著作郎。
政和间，自秘书少监除中书舍人，擢御史中丞。安中
疏言蔡京欺君僭上、蠹国害民数事，上悚然纳之。京
大惧，其子攸日夕侍禁中，泣拜恳祈。上为迁安中翰
林学士，又迁承旨。宣和元年，拜尚书右丞，三年为左”
丞。金人来归燕，谋帅臣，安中请行，王黼赞于上，授庆
远军节度使、河北河南燕山府路宣抚使、知燕山府。
辽降将郭药师同知府事。药师跋扈，府事皆专行，安
中不能制，第曲意奉之，故药师愈骄。俄加检校少保，
改少师，以上清宝箓宫使召还，除检校太保、建雄军
节度使、大名府尹。靖康初，言者论其“缔合王黼、童贯，
及不几察郭药师叛命，罢为观文殿大学士、提举嵩
山崇福宫；又责授朝议大夫、秘书少监、分司南京，随
州居住；又贬单州团练副使，象州安置。高宗即位，内
徙道州，寻放自便。”绍兴初，复左中大夫。子辟章知泉
州，迎安中往，未几卒。